SCC ยัน COTTO หยุดไลน์ผลิตชั่วคราว ไม่กระทบธุรกิจ
SCC ยืนยัน COTTO ซึ่งเป็นบริษัทย่อยของบริษัทฯ ประกาศหยุดไลน์ผลิตชั่วคราว เหตุขาดแคลนวัตถุดิบหลัก  พร้อมตั้งสำรองด้อยค่า 848 ลบ. ไม่กระทบธุรกิจอย่างมีนัยสำคัญ
SCC ยืนยัน COTTO หยุดไลน์ผลิตชั่วคราว เหตุขาดแคลนวัตถุดิบหลัก ไม่กระทบธุรกิจ
2 ธ.ค. 2565

บริษัท ปูนซิเมนต์ไทย จำกัด (มหาชน) หรือ SCC ระบุว่า ตามที่บริษัท เอสซีจี เซรามิกส์ จำกัด (มหาชน) หรือ COTTO ซึ่งเป็นบริษัทย่อยของ SCC ที่จดทะเบียนในตลาดหลักทรัพย์แห่งประเทศไทยได้เปิดเผยข้อมูล เรื่องการหยุดสายการผลิตชั่วคราวและการตั้งสำรองการด้อยค่าของสินทรัพย์ ค่าเผื่อมูลค่าสินค้าลดลงของสินค้าคงเหลือของโรงงานผลิตแผ่นหินประดิษฐ์ขนาดใหญ่ ของ COTTO มูลค่า 848 ล้านบาท โดยจะรับรู้เข้าผลประกอบการในไตรมาส 4/65 เนื่องจากการขาดแคลนวัตถุดิบหลักที่ใช้ในการผลิต อย่างไรก็ดี COTTO ประเมินว่าการหยุดการผลิตเป็นการชั่วคราวในครั้งนี้จะไม่ส่งผลกระทบต่อการดำเนินงานในภาพรวมของบริษัทอย่างมีนัยสำคัญ โดยบริษัทยังคงดูแลและให้บริการผู้แทนจำหน่ายและลูกค้าเช่นเดิม
ทั้งนี้การหยุดการผลิตเป็นการชั่วคราวในครั้งนี้ไม่ส่งผลกระทบต่อการดำเนินงานในภาพรวมของ SCC อย่างมีนัยสำคัญ และการรายงานสารสนเทศข้างต้นไม่เข้าข่ายที่จะต้องปฏิบัติตามเกณฑ์ของตลาดหลักทรัพย์แห่งประเทศไทยในเรื่องการได้มาหรือจำหน่ายไปซึ่งสินทรัพย์ และไม่ใช่รายการที่เกี่ยวโยงกัน